Il-Kamra tal-Kummerċ, l-Intrapriża u l-Industrija ta' Malta flimkien mal-Bank of Valletta p.l.c. organizzaw l-avveniment 'Negozju Ġdid b'Saħħtu, Għodda għas-Suċċess', bħala parti mill-Ġimgħa tal-SMEs f'Malta għall-2017 nhar l-Erbgħa, 4 ta' Ottubru. L-avveniment b'attendenza tajba, kien immirat biex jinkoraġġixxi liż-żgħażagħ jaqbdu r-rotta ta' negozju ġdid u jsiru imprendituri. Matul l-avveniment il-Kamra tal-Kummerċ ta' Malta flimkien mal-Bank of Valletta nedew 'Sett ta' Għodod għall-SMEs' tal-Kamra tal-Kummerċ ta' Malta u l-BOV. http://www.maltachamber.org.mt/en/sme-toolkit Is-Sett ta' Għodod għall-SMEs huwa mmirat lejn il-ġenerazzjoni aktar żagħżugħa bil-potenzjal ta' ambizzjonijiet ta' negozju ġdid u se jkun ta' gwida għalihom fil-fażijiet kruċjali tat-teħid ta' deċiżjonijiet dwar l-istabbiliment tal-kumpanija, bħall-Pjan tan-Negozju, l-Akkwist tal-Finanzi, Legali, Kredenzjali Ekoloġiċi u Kummerċjalizzazzjoni. Meta kellem lill-udjenza ta' imprendituri żgħażagħ li jaspiraw għal negozju ġdid, il-fundatur u Kap Eżekuttiv ta' New York Best Tommy Diacono spjega kif l-istabbiliment ta' negozju mill-qiegħ nett kien ta' sfida imma fl-istess ħin ta' sodisfazzjon kbir fit-tul. Huwa rrakkonta l-istorja ta' kif il-kumpanija tiegħu mxiet minn bidu umli ħafna, sakemm stabbilixxiet lilha nnifisha fis-settur tal-catering fi żmien ftit snin. Is-Sur Diacono qal li d-dedikazzjoni tiegħu u l-viżjoni biex jagħmel l-affarijiet differenti kienu s-sigriet wara s-suċċess tad-ditta tiegħu. Il-fundatur u Kap Eżekuttiv ta' 'Think' Bjorn Azzopardi indirizza wkoll l-avveniment u tkellem dwar l-esperjenza tiegħu fl-istabbiliment tan-negozju tiegħu u l-isfidi li ltaqa' magħhom tul it-triq. Huwa spjega kif il-kumpanija tiegħu bdiet tiddisinja u tiżviluppa l-websajts fl-2003 imma malajr espandiet biex issa toffri portafoll sħiħ ta' servizzi relatati mal-web. Azzopardi qal li bid-determinazzjoni u bid-dedikazzjoni, flimkien mat-tim tiegħu, huwa rnexxielu joħloq niċċa fis-suq diġitali lokali. Filwaqt li ta merħba lill-udjenza żagħżugħa, il-President tal-Kamra tal-Kummerċ ta' Malta Frank V. Farrugia qal li kemm fl-istadji bikrija tan-negozju l-ġdid, kif ukoll fi kwalunkwe stadju ieħor tal-istabbiliment tan-negozju, dejjem ikun hemm ċirkostanzi li jġiegħlu lill-imprenditur jiddubita jekk l-isforz u s-sagrifiċċju humiex vallapena. "Minkejja l-isfidi li jidhru kważi impossibbli, l-isforz ikun vallapena ladarba n-negozju jkun sab saqajh. Żommu raskom 'il fuq u ppersistu. Oħolmu kbir, aħdmu iebes, uru lilkom infuskom u kunu ċerti li tinstemgħu. Kunu ċerti li tisfruttaw l-għajnuna u l-gwida kollha li tistgħu tieħdu mill-ħafna organizzazzjonijiet u mill-inizjattivi kontinwi mmirati biex jappoġġjaw lin-negozji l-ġodda," qal is-Sur Farrugia. Meta tkellem waqt l-introduzzjoni tiegħu, Albert Frendo, Chief Credit Business Development Officer fil-Bank of Valletta qal, "Huwa ta' sodisfazzjon kbir għalina li qegħdin hawn illum mal-kollegi tagħna mill-Kamra tal-Kummerċ, biex inniedu s-Sett ta' Għodod għall-SMEs. Din hija biċċa importanti mill-mużajk ta' appoġġ li jingħata lin-negozji ġodda u lill-SMEs, li huma kontributuri ewlenin għall-ekonomija Maltija. Bħala l-Bank għall-SMEs, il-Bank of Valletta ilu jappoġġja lil dawn l-imprendituri mhux biss permezz ta' finanzjament imfassal apposta imma wkoll permezz tal-Uffiċċju Rappreżentattiv tal-UE tagħna fi Brussell biex jgħinhom jisfruttaw il-fondi ċentralizzati tal-UE u jieħdu vantaġġ mill-opportunitajiet disponibbli. Dan ippermettilna wkoll li nniedu servizzi innovattivi fis-suq, inkluż l-għodda ta' finanzjament li jaqsmu r-riskju mill-Fondi tal-UE bħall-BOV JAIME Financing Package u l-predeċessur tiegħu l-BOV JEREMIE Financing Package." Huwa kompla jgħid li, "Filwaqt li nirringrazzjaw lill-Kamra tal-Kummerċ għall-koordinazzjoni tal-isforzi biex dan il-proġett jiġi rrealizzat, min-naħa tagħna, aħna ntennu l-impenn tagħna li nkomplu nsaħħu l-kollaborazzjoni tagħna mal-Kamra tal-Kummerċ biex noħolqu aktar opportunitajiet li jappoġġjaw lil dawn il-parteċipanti fit-twessigħ tal-opportunitajiet tagħhom, b'mod responsabbli u sostenibbli." Wara segwiet id-diskussjoni permezz tal-panel bil-kontribuzzjoni tad-Direttur Ġenerali tal-Kamra tal-Kummerċ ta' Malta Kevin J. Borg, il-Maniġer tal-Microsoft Innovation Centre Mary Downing, il-Kap Eżekuttiv tal-Junior Achievement Young Enterprise Julian Azzopardi, il-Kap Finanzjarju ta' Intact Nicole Cassar u s-Senior Associate ta' Camilleri Preziosi Advocates Andrei Vella. Fi tmiem l-avveniment, il-Ministru għall-Ekonomija Chris Cardona qal li, "Bħalissal-ekonomija ta' pajjiżna hija l-aqwa fl-Ewropa, u l-għan tagħna li jmiss huwa li niddedikaw l-isforzi tagħna biex nittrasformaw lil Malta fi Gżira ta' intraprenditorija u sofistikazzjoni teknoloġika. Il-Ministeru għall-Ekonomija huwa ħerqan biex jgħin lit-talent lokali u aħna nirrikonoxxu li issa huwa ż-żmien biex inrawmu ekosistema tal-intraprenditorija, u nagħmlu l-kontribuzzjoni tagħna fil-bini ta' soċjetà innovattiva għanja. It-tnedija tas-Sett ta' Għodod għall-SMEs hija definittivament pass tajjeb ħafna fid-direzzjoni t-tajba."